Nú er talið að færri en óttast var hafi látist vegna skýstrókanna sem fóru yfir átta fylki í Bandaríkjunum um helgina. Rúmlega hundrað voru taldir af, en nú er talið að þeir hafi verið helmingi færri. Sumir bæir voru nánast jafnaðir við jörðu.
It's like a nuclear bomb went off. It's horrible."
Þetta er eins og eftir kjarnorkusprengju, alveg hræðilegt, sagði einn íbúa í bænum Barnsley í Kentucky þegar hann virti fyrir sér rústir þess sem áður var heimili hans. Talið er að skýstrókarnir hafi verið rúmlega fimmtíu talsins. Kentucky varð verst úti, sumir bæir voru nánast lagðir í rúst. Á laugardag greindi Andy Beshear, ríkisstjóri, frá því að tekist hefði að bjarga 40 af 110 manns sem voru að störfum í kertaverksmiðju, þegar hún sprakk í loft upp. Óttast var að hinir sjötíu hefðu látist. Í gær greindu eigendur verksmiðjunnar frá því að átta hefðu fundist látnir og jafnmargra væri saknað. Búið var að finna rúmlega 90 manns sem voru að störfum í verksmiðjunni þegar ósköpin dundu yfir. Þeir höfðu leitað skjóls í neðanjarðarbyrgi sem varð þeim til lífs. Fjórtán létust í fjórum öðrum fylkjum, þar af sex þegar veðurhamurinn rústaði vöruhús Amazon í Edwardsville í Illinois. Þá létust fjórir í Tennessee. Andy Beshear ríkisstjóri segir að saman muni íbúar Kentucky takast á við afleiðingarnar og hjálpast að við að endurbygginguna sem fram undan er.